Յան Կունեն

Յան Կունեն (J, ), ֆրանսիացի կինոռեժիսոր, սցենարիստ, օպերատոր, դերասան, պրոդյուսեր, քլիփմեյքեր։

Կենսագրություն 
Ավարտելով Նիսի դեկորատիվ արվեստի դպրոցը, որտեղ էլ նկարահանել է իր առաջին կարճամետրաժները, որպես օպերատորի օգնական և ռեժիսոր աշխատել է մի շարք տեսաֆիլմերի և վավերագրական ժապավենների վրա։ 1989-ին ուշադրություն է գրավել «Ժիզել Կերոզեն» ֆիլմով, որն Ավորիազի ֆանտաստիկ կինոյի փառատոնում Մեծ մրցանակի է արժանացել որպես լավագույն կարճամետրաժ։ 1990-ականների սկզբին արդյունավետորեն աշխատել է գովազդի ոլորտում և նկարահանել մեծ ճանաչում գտած ևս երկու կարճամետրաժ` «Vibroboy»-ը և «Վերջին Կարմիր գլխարկը»` Էմանյուել Բեարի մասնակցությամբ։

1996-ին ասպարեզ է հանել իր առաջին խաղարկային ֆիլմը` յուրահատուկ ու դաժան «Դոբերմանը»` Վենսան Կասելի գլխավոր դերակատարմամբ։ Ապա ճանապարհորդել է Մեքսիկայում և Պերուում` խորանալով այս երկրների տեղական մշակույթի մեջ։ 2004-ին վերադարձել է մեծ էկրան «Բլուբերի» պսիխոդելիկ վեսթերնով, որը Ժան-Միշել Շառլյեի և Ժան Մոբյուս Ժիրոյի հայտնի կոմիքսի էկրանացումն է` դարձյալ Վենսան Կասելի գլխավոր դերակատարմամբ։ Կենտրոնական Ամերիկայի ավանդական բժշկության ուսումնասիրությունը նույն տարի շարունակել է «Այլ աշխարհներ» վավերագրական ֆիլմով։ Այնուհետև մուտք է գործել մի նոր աշխարհ իր «99 ֆրանկ» կատակերգությամբ, որը կծու երգիծանք է գովազդի աշխարհի մասին, ըստ Ֆրեդերիկ Բեգբեդերի բեսթսելերի։

Ծանոթագրություններ 

Ֆրանսիացի ռեժիսորներ
Ֆրանսիացի պրոդյուսերներ
Ֆրանսիացի սցենարիստներ
Կինոռեժիսորներ ըստ ազգության
Կինոռեժիսորներ այբբենական կարգով